Еуфросина Палеологина
Еуфросина Палеологина (грчки: Εὐφροσύνη Παλαιολογίνα) је била византијска принцеза, ванбрачна кћи цара Михаила VIII Палеолога (1258-1282). Била је супруга монголског владара Ногај кана.

Биографија 
Нићифор Григора у "Римској историји" Еуфросину погрешно назива Ирином. Еуфросина је била удата за Ногај кана, владара Златне хорде. На основу Пахимеровог списа може се закључити да је брак склопљен негде око 1270. године. Циљ је било савезништво између монголског и византијског владара и спречавање даљих акција бугарског цара Константина Тихог Асена против Византијског царства. Пахимер сведочи о улози Еуфросине у догађајима који су се одиграли на Ногајевом двору у време када су тамо боравили претенденти на бугарски престо - Ивајло и Јован Асен. Обојица су се надали да ће од монголског владара добити подршку у борби за власт у Другом бугарском царству. Жељену помоћ нису добили. Ивајло је страдао на Ногајевом двору. Јован Асен је побегао у Цариград. Еуфросина је имала улогу у његовом спасавању. Оно се може објаснити родбинским везама између принцезе и Асена. Јован је био рођак владајуће византијске династије. Овај догађај се вероватно одвијао 1280. године.

Еуфросина је имала улогу у склапању брка између Теодора Светослава, будућег цара Бугарске, који је више година као талац био на Ногајевом двору, и Еуфросине, ћерке Магуса и унуке богатог трговца Панделеона, блиског Ногају. Према Пахимеру, Еуфросина је била кума истоименој жени будућег бугарског цара. Сама Еуфросина није имала деце.

Извори 
 Милош Цветковић; Ванбрачна деца царева династије Палеолог; Зборник радова византолошког института 42/2 (2012), 397-412

Палеолози